20.		Návrh na určenie otcovstva
			(§ 94 Zákona o rodine)
Okresnému súdu
Revúca
V Revúcej, dňa 10. 3. 2022
Návrh
navrhovateľky:	Miriam Smreková, rod. Biela, nar. 28. 10. 1977, bytom Revúca, Sobotská 100, štátne občianstvo SR
	t. č. na materskej dovolenke, tel.: 0900 123456, e-mail: m.smrekova@xyz.sk
za účasti muža, ktorého otcovstvo má byť určené:
Eduard Horský, nar. 3. októbra 1976, bytom Jelšava, Okružná 33, štátne občianstvo SR, tel.: 0900 654 321
o určenie otcovstva
k maloletej Patrícii Smrekovej, nar. 17. 2. 2021, bytom u matky
I.
S Eduardom Horským som nadviazala vzťah na jar v roku 2019, pričom po čase sme sa začali aj intímne stýkať. Tento vzťah sme po vzájomných nezhodách ukončili po dvoch mesiacoch jeho trvania. Dňa 17. 2. 2021 sa mi narodila dcéra Patrícia Smreková. V období rozhodnom pre splodenie dieťaťa som sa intímne stýkala len s Eduardom Horským, ktorý však svoje otcovstvo popiera tvrdením, že v rozhodnom období som musela mať intímne styky aj s inými mužmi, čo však nie je pravda. 
Dôkazy:
–	Rodný list maloletej
–	Výsluch účastníkov
II.
V súčasnosti žijem spolu s maloletou v prenajatom byte, som na materskej dovolenke a poberám len rodičovský príspevok vo výške 280 €, ktorý mi nepostačuje na krytie všetkých potrieb maloletého dieťaťa, keďže platím nájomné vo výške 200 € a náklady na stravu a hygienické potreby maloletej prevyšujú moje príjmy. Preto mi musia finančne vypomáhať moji rodičia.
Dôkazy:
–	Nájomná zmluva
–	Rozhodnutie o priznaní rodičovského príspevku
–	Doklady o nákupe hygienických potrieb a stravy
–	Výsluch svedkov 
III.
Vzhľadom k tomu, že s Eduardom Horským som mala intímny vzťah v období rozhodnom pre počatie dieťaťa, pričom nie je ochotný určiť otcovstvo súhlasným vyhlásením, navrhujem, aby súd po vykonanom dokazovaní vydal nasledovný
rozsudok:
Súd určuje, že Eduard Horský, nar. 3. októbra 1976, syn Teodora Horského a Klotildy Horskej, je otcom maloletej Patrície Smrekovej, nar. 17. 2. 2021 z matky Miriamy Smrekovej. 
Maloletá Patrícia Smreková, nar. 17. 2. 2021 sa zveruje do osobnej starostlivosti matky – navrhovateľky, ktorá ju bude zastupovať a spravovať jej majetok. 
Otec Eduard Horský je povinný prispievať na výživu maloletej sumou 100 € mesačne počnúc dňom 17. 2. 2021, a to vždy do dvadsiateho dňa v mesiaci vopred do rúk matky – navrhovateľky. 
Navrhovateľka má nárok na plnú náhradu trov konania.
Miriam Smreková
Poznámky k vzoru
Ak nedošlo k určeniu otcovstva súhlasným vyhlásením rodičov, môže dieťa, matka alebo muž, ktorý tvrdí, že je otcom, navrhnúť, aby otcovstvo určil súd.
Za otca sa považuje muž, ktorý s matkou dieťaťa súložil v čase, od ktorého neprešlo do narodenia dieťaťa menej ako stoosemdesiat a viac ako tristo dní, ak jeho otcovstvo nevylučujú závažné okolnosti.
S konaním o určenie otcovstva je spojené konanie o úprave výkonu rodičovských práv a povinností a o výžive maloletého (§ 110 Civilného mimosporového poriadku). 
Závažnou okolnosťou, ktorá je spôsobilá (sama o sebe) vylúčiť otcovstvo muža, ktorý súložil s matkou dieťaťa v dobe, od ktorej neprešlo do narodenia dieťaťa menej než 180 a viac než 300 dní, je nepochybne test DNA, ak analýzou alel v genotypoch a ich opakovaní v DNA nezdieľa žalovaný muž všetky spoločné „otcovské“ genetické znaky. Pretože k vykonaniu testu DNA treba odborné znalosti, môže súd ustanoviť na jeho vykonanie znalca. V prípade, ak nebudú závažné okolnosti zistené (preukázané), nemôže byť súdom prijatý záver o vylúčení otcovstva muža, ak bolo zistené (preukázané), že súložil s matkou dieťaťa v dobe, od ktorej neprešlo do narodenia dieťaťa menej než 180 a viac než 300 dní, aj keby boli v konaní žalovaným mužom namietané. 
Znalecký posudok o teste DNA vykonaný v konaní o určení otcovstva súd hodnotí (obdobne ako ostatné znalecké posudky) ako každý iný dôkaz. Predpokladá to, že znalecký posudok obsahuje (okrem iného) popis postupu pri odbere a spracovaní vzoriek biologického materiálu skúmaných osôb, opis toho, z akých zistení znalec vychádzal a ako k nim dospel, a podanie odborného záveru. (Rozsudok Najvyššieho súdu ČR z 22. júna 2011, sp. zn. 21 Cdo 693/2010).
Na konania vo veciach určenia rodičovstva je miestne príslušný súd, v ktorého obvode má dieťa bydlisko. Ak takého súdu niet, je príslušný všeobecný súd matky, inak všeobecný súd toho, koho otcovstvo má byť určené alebo zapreté (§ 106 Civilného sporového poriadku).